OzLabs/hebrew-wiki-articles huggingface dataset:
שלט רחוק

שלט רחוק [[תת-אדום של מקלט טלוויזיה]]
שלט רחוק ב[[גלי רדיו של דגם כלי רכב]]
שימוש בשלט רחוק
שלט רחוק לממיר של פרטנר TV ושלט רחוק לטלוויזיה חכמה סמסונג. למרות ההבדל בעיצוב, הם מספקים פונקציונליות דומה
שלט רחוק (תקנית: שלט רַחַק) הוא מכשיר המשמש לשליטה מרחוק על מכשירים אחרים.

שלט רחוק חוסך מהמשתמש במכשירים שונים את הצורך לגשת אל אותם מכשירים שוב ושוב ואת הצורך להתמתח או להתכופף כדי לתפעל מכשירים המצויים במקומות קשים לגישה. הוא חוסך גם סיכון בגישה למכשור המצוי בסביבה מסוכנת. אנשים עם לקות עשויים להשתמש בשלט רחוק גם כדי לתפעל מכשירים המוצבים במקום שאינו נגיש להם או מכשירים בעלי ממשק משתמש לא נגיש.

==היסטוריה==
המצאת השלט הרחוק מיוחסת לניקולה טסלה שבשנת 1897 השתמש בשלט רחוק מבוסס גלי רדיו כדי לשלוט בסירת צעצוע חשמלית ממונעת. טסלה קרא להמצאתו טלאוטומטון, אך השם לא נקלט. בתקופת מלחמת העולם השנייה השתמשו בטכנולוגיה כדי לשלוט על מעופן של פצצות וטילים. כך קודמה ההמצאה לשליטה על מכשירי רדיו ביתי, אך את עיקר ההצלחה קצר השלט בשליטתו על מכשירי טלוויזיה.

השלט הרחוק הראשון בעולם, המיועד לטלוויזיה, הוצג על ידי חברת זנית ב-1950. המכשיר שנקרא "Lazy Bones" ("עצמות עצלות") העביר פקודות באמצעות כבל. בשנת 1955 הציגה זנית את השלט האלחוטי הראשון שפעל באמצעות אור נראה. השימוש באור נראה גרם לבעיות רבות משום שכל חשיפה למקור אור או לשמש הייתה מפעילה את הטלוויזיה. כדי להתגבר על הבעיה פיתחה החברה שלט רחוק אקוסטי שפעל בתחום האולטרה סאונד ונקרא "Zenith Space Commander 400". מאוחר יותר החלו לפתח שלטים הפועלים בתדרי תת-אדום, קרינה אלקטרומגנטית שאורך הגל שלה ארוך יותר משל האור הנראה, ולכן השלט אינו מושפע מחשיפה לאור נראה.

==אופן השידור==
קיימות מספר שיטות לשידור:
# שלט רחוק המשדר באולטרה סאונד (היה נפוץ בעבר).
# שלט רחוק המשדר בתחום גלי הרדיו (לדוגמה שלט של מכונית המופעלת ממרחק וטיסנים).
# שלט רחוק הפועל בתחום התת-אדום, שהוא הנפוץ ביותר כיום (לדוגמה, כמעט כל שלטי הטלוויזיה פועלים בתדרים אלו).
# שלט רחוק המחובר למכשיר באמצעות כבל.
# שליחת אותות כיבוי והדלקה לשקעים חשמליים מיוחדים המחוברים למכשירים חשמליים פשוטים דרך רשת החשמל הביתית (נפוץ בעיקר בין אנשים עם לקות תנועה קשה שמפעילים מכשירים חשמליים פשוטים בעזרת שלט רחוק).
# שלט רחוק הפועל באמצעות בלוטות'.

===אופן פעולה של שלט תת-אדום===

לחיצה על כפתור בשלט גורמת לסגירת מעגל חשמלי שמורכב מלוח פיברגלס כאשר אותו מעגל שונה מכפתור לכפתור. בעזרת סגירת המעגל השלט מזהה את בקשת המשתמש ומתרגם אותה לסדרה של הבהובים בתת-אדום (עין אנושית אינה רואה תת-אדום) שאותם שולחת דיודה פולטת אור. האותות הנשלחים הם בעצם אותות בינאריים שמקודדים על ידי הבדלים באורך האותות או הבדלים באורך הרווחים בין האותות או החלפת הסדר בין האותות לבין הרווחים. אורך המרווחים כ-550 מילישניות או 1,100 מילישניות כך שההליך של הקידוד על ידי השלט והפענוח על ידי המכשיר המיועד נמשך כמובן שברירי שנייה.

השלט פועל לרוב על ידי סוללות בגודל קטן (גודל של AAA או AA).

== קישורים חיצוניים ==

* 
* 
* 
* 
* 
* 
* [http://www.satil.com/history_pages/history_remorecontrol.htm 1956 - 2006 חמישים שנה לשלט רחוק ראשון לטלוויזיה]
* [https://web.archive.org/web/20140508004226/http://blog.solidremote.com/post/identify-rf-remote-control.aspx אבחון ומימוש סוגי שלט רחוק]
* 

== הערות שוליים ==

קטגוריה:מכשירי חשמל ביתיים
קטגוריה:פריטי טכנולוגיה מסייעת
קטגוריה:ארצות הברית: המצאות
טום רובינסון

תומאס ג'יילס רובינסון (באנגלית: Tom Robinson; נולד ב-1 ביוני 1950) הוא מוזיקאי בריטי, שהתפרסם בשנת 1978, בעיקר בשל הסינגל יוצא הדופן לאותה תקופה "Glad to be Gay".

==ביוגרפיה==
טום רובינסון נולד בקיימברידג'. את ההופעות המוזיקליות הראשונות שלו עשה כנער מקהלה בכנסייה. בגיל 16 מצא את עצמו לאימתו מאוהב בנער בן גילו. ההומוסקסואליות הייתה אסורה באותה תקופה בבריטניה, וטום ניסה להתאבד. זאת הייתה נקודת השפל בחייו, אך גם האירוע המשמעותי ביותר שעיצב את כל דרכו בהמשך. חלק ניכר מפועלו ומהקריירה שלו הוקדש למניעת מקרי התאבדות נוספים על רקע דומה. כיום הוא נשוי לאישה ואב לבן ובת.

בקהילה הטיפולית פינצ'דן מנור שנשלח אליה לאחר ניסיון ההתאבדות, הקים את להקתו הראשונה, Café Society, טריו אקוסטי ששר שירים בסגנון שנות השבעים. ריי דייוויס מלהקת הקינקס התרשם והפיק ללהקה אלבום שמכר 600 עותקים בלבד. כיום הם נחשבים לנדירים למדי. Café Society התפרקה וטום, שגילה את לונדון, את סצנת הפאנק מחד ואת סצנת ההומוסקסואלים מאידך, הקים את להקתו הידועה ביותר, טום רובינסון בנד (TRB), שהשתלבה במועדונים של לונדון לצד להקות כמו הסקס פיסטולס. הלהיט הראשון של TRB שהגיע לרשימת 20 הראשונים במצעד הבריטי היה "2-4-6-8 Motorway", המנון פאנק משנת 1977. האלבום הראשון של הלהקה הגיע למעמד של אלבום זהב - הצלחה שהלהקה לא הצליחה לשחזר מאז.

בתחילת שנות השמונים הקים את להקת Sector 27, שהקליטה עם המפיק סטיב לילווייט והופיעה במדיסון סקוור גארדן עם להקת פוליס.

ב-1983 פתח בקריירת סולו, והגיע למספר להיטים בצמרת המצעד הבריטי, ביניהם "War Baby". באותה תקופה התחיל גם בקריירה נוספת כשדר בבי.בי.סי - רדיו 1, רדיו 4 ומאז 2002 הוא אחד השדרים המובילים בתחנת המוזיקה החדשה, רדיו 6, עם תוכנית מוערכת, שבה מתארחים מוזיקאים חדשים וותיקים.

באוקטובר 2015 הוציא לאור בעזרת מימון המונים את האלבום "Only the Now". בהקלטת האלבום שיתפו פעולה בין השאר הזמר בילי בראג והשחקן איאן מקלן. האלבום לווה במסע הופעות.

== דיסקוגרפיה ==
=== אלבומי אולפן ===
{| class="wikitable"
!שנה
!אלבום
|-
|1978
|Power Tn The Darkness

EMC3226 EMI Records
|-
|1979
|TRB TWO

EMC3296 EMI Records
|-
|1980
|SECTOR 27

Fontana B00004SEM8
|-
| rowspan="2" |1982
|Cabaret 79
|-
|North By Northwest
|-
|1984
|War Baby: Hope & Glory
|-
|1986
|Still Loving You
|-
|1990
|Blood Brother
|-
|1992 
|Living In A Boom Time

COOK CDO52
|-
|1994
|Love Over Rage
|-
|1996
|Having It Both Ways
|-
| rowspan="2" |2001
|Faith Folk & Anarchy
|-
|Smelling Dogs

CCCDV8
|-
|2015 
|Only The Now

CNRCD1 Castaway Northwest
|}

== קישורים חיצוניים ==

* 

* 

קטגוריה:זמרים בריטים
קטגוריה:שדרני רדיו וטלוויזיה בריטים
קטגוריה:להט"בים בריטים
קטגוריה:פעילים למען זכויות להט"ב בבריטניה
קטגוריה:ערכים בלי תמונה
קטגוריה:אישים שניסו לשים קץ לחייהם וכשלו
קטגוריה:בריטים שנולדו ב-1950
פתחי שקאקי

פתחי אבראהים עבד אל-עזיז א-שקאקי (בערבית: فتحي إبراهيم عبد العزيز الشقاقي; 1951 - 26 באוקטובר 1995) היה טרוריסט פלסטיני, ממייסדי ארגון הטרור הג'יהאד האסלאמי הפלסטיני והמזכ"ל הראשון שלה עד לחיסולו בידי ישראל. 

==ביוגרפיה==
שקאקי נולד ברפיח אשר ברצועת עזה, למשפחה שמקורה בזרנוגה. אחיו הוא ח'ליל שקאקי. לאחר שסיים את לימודיו, למד פיזיקה ומתמטיקה באוניברסיטת ביר זית. לימד מתמטיקה בבית ספר במזרח ירושלים.

בשנת 1974 יצא שקאקי ללימודים באוניברסיטת זקאזיק בקהיר, שם למד רפואה והתמחה ברפואת ילדים. בתקופת לימודיו במצרים נחשף לראשונה לתנועת האחים המוסלמים. בשנת 1981 סיים את לימודיו ועבד כמתמחה בבית החולים אוגוסטה ויקטוריה בירושלים.

שקאקי החל להיות פעיל בשורות הג'יהאד האסלאמי הפלסטיני (גא״פ) באמצע שנות השמונים והיה ראש אחד הפלגים שלו. בשנת 1986 נעצר על ידי ישראל, וגורש בשנת 1988, במהלך האינתיפאדה הראשונה, ללבנון. לאחר גירושו התמקם במחנה הפליטים הפלסטיני ירמוך שבקרבת דמשק והצליח לארגן מחדש את הג'יהאד האסלאמי ולהפוך למנהיגו הכמעט-בלעדי. שימש כדמות מפתח ביצירת קואליציה, שכללה 8 ארגונים, ביניהם חמאס והג'יהאד האיסלמי, כנגד הסכם אוסלו בתחילת 1994.

בינואר 1995 התפאר בריאיון למגזין טיים על הצלחת ארגונו להוציא לפועל את הפיגוע בצומת בית ליד.

===ההתנקשות בפתחי שקאקי===
ב-26 באוקטובר 1995 הגיע שקאקי לאי מלטה במעבורת מלוב, כשהוא משתמש בכיסוי של אזרח לובי בשם איברהים שאוויש. לאחר שנרשם במלון "דיפלומט" בעיירה סלימה, הוא יצא לסיבוב בעיר. בדרכו חזרה למלון, בעודו הולך ברחוב, נצמד אליו אופנוע עליו היו רכובים שני גברים שלפי פרסומים זרים היו אנשי המוסד (לפי אותם פרסומים, חוליה זו הייתה אחראית גם לניסיון ההתנקשות בח'אלד משעל כשנתיים לאחר מכן). ההתנקשות בוצעה בצהריים, לאור יום - על אף הסיכון בתפיסת החוליה - תוך כדי רכיבה, כאשר הרוכב האחורי יורה שלושה כדורי אקדח - 2 בחזית ראשו ואחד בעורפו. שקאקי נהרג במקום. לימים נודע כי שייטת 13, בפיקוד יואב גלנט, סייעה למתנקשים להיחלץ מן האי בסיום המבצע. לאחר מותו החליף אותו בהנהגת התנועה ד"ר רמדאן עבדאללה שלח, ששימש אז כמרצה באוניברסיטה במיאמי.

==קישורים חיצוניים==
* [http://www.spiegel.de/spiegel/print/d-9229493.html כתבה ב"דר שפיגל" על הריגת פתחי שקאקי], 6.11.1995 
* ליאור אסטליין, [https://web.archive.org/web/20180830185042/http://www.israelhayom.co.il/site/newsletter_article.php?id=8573&newsletter=22.10.2010 מכת מוות], ישראל היום, 22.10.2010.
* .
* 
* 

==הערות שוליים==

קטגוריה:פעילי הג'יהאד האסלאמי הפלסטיני שנהרגו בידי ישראל
קטגוריה:רופאים פלסטינים
קטגוריה:מגורשים ממולדתם
קטגוריה:ראשי ארגוני טרור אסלאמי
קטגוריה:ראשי ארגוני טרור פלסטיני
קטגוריה:בוגרי אוניברסיטת ביר זית
קטגוריה:המוסד: מבצעים
קטגוריה:רפיח: אישים
קטגוריה:פלסטינים שנולדו ב-1951
קטגוריה:פלסטינים שנפטרו ב-1995
עמותת מופת

עמותת מופת (ראשי תיבות של מתמטיקה, פיזיקה ותרבות) הוקמה ב-1992 על ידי מדענים עולים מברית המועצות לשעבר, בראשותו של המתמטיקאי זאב גייזל, במטרה לקדם את לימודי המדעים המדויקים בישראל. 

בעמותה נכללים בתי ספר רבים בישראל, והם מדגישים את מקצועות המדעים המדויקים: מתמטיקה, כימיה, פיזיקה. העמותה עורכת כל שנה מבחנים משווים, המתקיימים בכל בתי הספר של העמותה, אשר מטרתם להשוות את הרמה בין בתי הספר במקצועות אלו.

מוטו האגודה הוא "המצוינות היא מידת הרצון, השאיפה למצוינות היא מידת ההשקעה והשמיים הם הגבול". העמותה מקיימת מכינה לתלמידים הנכנסים לבית ספר של העמותה, המכינה מתקיימת בסוף השנה שקדמה לחטיבת הביניים. בין בתי הספר המשתייכים לעמותה נערכת תחרות (המכונה "אולימפיאדה"), במתמטיקה ופיזיקה. נערך מבחן בו נבחנים כל התלמידים של העמותה והתלמידים שהצליחו במבחן זה עולים לשלב הבא של התחרות, שם יש מבחן נוסף ברמה יותר גבוהה.

מאז אוקטובר 2002 פועלת העמותה בשיתוף עם תוכנית עתידים ומארגנת לתלמידי החטיבה העליונה ימי עיון באוניברסיטאות וימי כיף נוספים. ביולי 2011 העמותה החלה תהליך של הקמת מועדון בוגרים ארצי. מועדון הבוגרים של רשת מופת יפעל מתוך מטרה ליצור רשת חברתית, Networking, לטיפוח והידוק הקשר בין רשת מופת לבין בוגריה ובין הבוגרים לבין עצמם. המועדון ימשיך בקידום השתלבות הבוגרים בחברה הישראלית, תוך שימת דגש על מחויבות ותרומה לחברה.

== מטרת התוכנית ==
#העלאת רמתם של בוגרי מערכת החינוך במישור האישי, והתנהגותי, במישור החברתי ובמישור הקוגניטיבי בדגש על מדעים וטכנולוגיה. 
#הקטנת הפערים הלימודיים באוכלוסיית התלמידים על ידי התכוונות לצורכיהם, לכישוריהם ולסגנונות הלמידה של המצטיינים וכנ"ל לגבי הבינוניים והמתקשים תוך תמיכה וחניכה של התלמידים, אלה באלה. 
#העלאת אחוז בוגרי מערכת החינוך העל יסודית, שהתמחו במתמטיקה ובמדעי הטבע והטכנולוגיה. 
#הפיכת מקצוע המתמטיקה לשפה נגישה ושימושית יותר לאוכלוסיית תלמידים רחבה יותר. 
#העלאת איכות ההוראה באמצעות:
## בחירה קפדנית של סגל ההוראה בדגש על הכשרה אקדמית הולמת בתחום הדיסציפלינארי מחד, וכישורי הוראה ותקשורת בין אישית מאידך. 
## טיפוח מצוינות וחדשנות אצל צוותי ההוראה ובניית מערכת תמיכה וליווי מתאימה לצרכים אלה. 
## פיתוח תוכניות לימוד וחומרי למידה, הנשענים על תוכנית הלימודים המחייבת, בתוספת העשרה והעמקה הן בתחום המיומנויות הקוגניטיביות והמעשיות. 
# ברמת הלומד: טיפוח תחושת מסוגלות בכל תלמיד- פיתוח היכולת להתגייס למשימות קשות ולהתמודד אתן. היכולת לדבוק במשימות המזמנות קשיים או חוויית כישלון, והיכולת לראות בהן אתגר.
# העלאת רמת ההישגים האישיים של הלומד ואיכות תעודת הבגרות שלו, קרי רמה מוגברת של מתמטיקה ומקצועות מדעיים וטכנולוגיים.
# הכשרת הלומד והכנתו לקראת השתלבות ותרומה לחברה הישראלית, בדגש על מדע וטכנולוגיה, מחויבות ותרומה לחברה.

== קישורים חיצוניים == 
* 
* 
* 
* 

קטגוריה:ארגוני חינוך בישראל
קטגוריה:ישראל: מדע וטכנולוגיה
מופת
ג'ון איימרי

ג'ון איימרי (באנגלית: John Amery; 14 במרץ 1912 – 19 בדצמבר 1945), בוגד בריטי בשירות התעמולה של גרמניה הנאצית בעת מלחמת העולם השנייה.

==ביוגרפיה==
ג'ון איימרי נולד בשנת 1912, בן ללאופולד איימרי, מדינאי בריטי מהמפלגה השמרנית, ממנסחי הצהרת בלפור ולימים חבר הפרלמנט הבריטי ושר לענייני הודו ובורמה (אמו הייתה ממשפחה יהודית מומרת, אך איימרי האב הסתיר זאת כל חייו).

כאביו לפניו, למד איימרי בבית הספר רב-הייחוס הארו, ובגיל צעיר נכנס לעסקים, אך בשנת 1936 נאלץ להכריז על פשיטת רגל. באותה שנה נסע לספרד ונלחם במסגרת כוחותיו של הגנרליסימו פרנסיסקו פרנקו במלחמת האזרחים בספרד, ואף שימש כקצין מודיעין בכוחות האיטלקיים שנלחמו בספרד (לכאורה כמתנדבים).

בספרד הכיר איימרי את ז'אק דרואה, המנהיג הפשיסטי הצרפתי, וביחד נסעו שניהם לאוסטריה, לצ'כוסלובקיה, לאיטליה ולגרמניה. לבסוף התיישב איימרי בצרפת שתחת שלטון וישי. עד מהרה מצא כי שלטון זה מתון מדי בעיניו ועשה מאמצים, שלא נשאו פרי, לעזוב את צרפת. הגרמנים פנו אליו בהצעה שיותר לו לעזוב את צרפת ולבוא לגרמניה כדי לשרת את מנגנון התעמולה הנאצי. רק ב-1942 הצליחו הגרמנים לקבל היתר משלטונות וישי ליציאתו מצרפת.

בהגיעו לברלין החל לשדר שידורי תעמולה נאציים באנגלית. בשנת 1943 הקים בחסות הנאצים יחידה שנקראה "הלגיון הבריטי של סנט ג'ורג'". איימרי ניסה לשכנע שבויי מלחמה בריטים להצטרף ליחידתו על מנת לצאת ולהילחם בברית המועצות. למעשה נוצרה היחידה לא בגין צורך צבאי אמיתי, אלא על מנת שתשמש כלי תעמולה בידי הנאצים. היחידה לא כללה יותר מעשרות אנשים. לבסוף החליטו הגרמנים כי שירותו זה של איימרי לא נחוץ להם עוד, והיחידה שולבה במסגרת הוואפן אס אס בשם "החיל הבריטי החופשי" (British Free Corps).

בחודשי המלחמה האחרונים עבר איימרי לאיטליה, שם שידר נאומי תעמולה ברדיו האיטלקי. בחודש אפריל 1945 נתפס בידי פרטיזנים איטלקים והוסגר לידי הבריטים.

בנובמבר 1945 הועמד לדין באשמת בגידה. חלק מהמידע להאשמתו הושג על ידי מרג'רי בות'. הוא הודה בכל סעיפי האישום. נטען כי עשה זאת כדי לחסוך מבני משפחתו את הסבל הכרוך במשפט ממושך.

איימרי נידון למוות והוצא להורג בתלייה בכלא וונדסוורת' (Wandsworth) בלונדון ב-19 בדצמבר 1945.

==קישורים חיצוניים==

* 

קטגוריה:בריטים משתפי פעולה עם הנאצים
קטגוריה:אישים שהוצאו להורג בבריטניה ואירלנד
קטגוריה:שדרני תעמולה
קטגוריה:פעילי התעמולה הנאצית
קטגוריה:בוגרי בית הספר הארו
קטגוריה:בריטים במלחמת האזרחים בספרד
קטגוריה:בריטים שנולדו ב-1912
קטגוריה:בריטים שנפטרו ב-1945
ג'ון מיונג

ג'ון רו מיונג (באנגלית: John Ro Myung), בסיסט אמריקאי ממוצא קוריאני, ואחד ממייסדי להקת הפרוגרסיב מטאל Dream Theater.

מיונג נולד ב-24 בינואר 1967 בשיקגו, אילינוי, וגדל בלונג איילנד, ניו יורק. בגיל חמש החל לנגן בכינור, עד שבגיל 15 עבר לנגן בגיטרת בס בעקבות בקשה של להקה מקומית. בסיום התיכון נרשם מיונג, יחד עם חברו מהתיכון- הגיטריסט ג'ון פטרוצ'י, לקולג' ברקלי שבבוסטון. שם הם חברו למתופף מייק פורטנוי, ושלושתם הקימו את להקת Majesty, שאליה הצטרפו גם הקלידן קווין מור והסולן כריס קולינס. בשלב מאוחר יותר שונה שם הלהקה ל־Dream Theater.

מיונג השתתף בכל אלבומי דרים ת'יאטר מן ההתחלה, ובהם ניגן בגיטרה בס, כתב והלחין. באלבומם הראשון When Dream and Day Unite, ניגן מיונג בגיטרת בס בת ארבעה מיתרים, ומאז הוא עבר לגיטרת שישה מיתרים. הוא עובד על פרויקט Platypus יחד עם Rod Morgenstein, Derek Sherinian וTy Tabor. הוא ניגן עם Jelly Jam באותו הרכב כמו Platypus רק בלי הקלידן דרק. הוא גם ניגן באלבום השני של Explorer's Club (פרויקט של Trent Gardner).

==דיסקוגרפיה==
*(Dream Theater - When Dream and Day Unite (1989
*(Dream Theater - Images and Words (1992
*(Dream Theater - Live at the Marquee (1993
*(Dream Theater - Awake (1994
*(Dream Theater - A Change of Seasons (1995
*(Dream Theater - Falling Into Infinity (1997
*(Dream Theater - Once in a LIVEtime (1998
*(Platypus - When Pus Comes To Shove (1999
*(Dream Theater - Metropolis Pt. 2: Scenes from a Memory (1999
*(Platypus - Ice Cycles (2000
*(The Jelly Jam - The Jelly Jam (2002
*(Explorer's Club - Raising The Mammoth (2002
*(Dream Theater - Six Degrees of Inner Turbulence (2002
*(Dream Theater - Train of Thought (2003
*(Dream Theater - Octavarium (2005
*(Dream Theater - Systematic Chaos (2007
*(Dream Theater - Black Clouds & Silver Linings (2009
*(Dream Theater - A Dramatic Turn Of Events (2011

==וידאוגרפיה==
*(Dream Theater - Images And Words: Live In Tokyo (1993
*(Dream Theater - 5 Years In A LIVEtime (1998
*(John Myung - Progressive Bass Concepts (1996
*(Dream Theater - Metropolis 2000: Scenes From New York (2001
*(Dream Theater - Live at Budokan (2 DVD's) (2004
*(Dream Theater - Score (2 DVD's) (2006

==קישורים חיצוניים==

* [http://www.dreamtheater.net האתר הרשמי של Dream Theater]

קטגוריה:דרים ת'יאטר
קטגוריה:מוזיקאי מטאל
קטגוריה:מוזיקאים אמריקאים
קטגוריה:בסיסטים אמריקאים
קטגוריה:בוגרי מכללת ברקלי למוזיקה
קטגוריה:שיקגו: אישים
קטגוריה:אמריקאים שנולדו ב-1967
תוצר לאומי גולמי

תוצר לאומי גולמי (תל"ג) הוא מונח כלכלי המבטא את הערך הכלכלי של סך כל המוצרים (סחורות ושירותים) הסופיים המופקים בתקופת זמן מסוימת (בדרך כלל שנה) נתונה במשק לאומי, בתוספת ההכנסות של גורמי ייצור מקומיים כתוצאה מפעילותם מחוץ לגבולות המדינה, והחסרה של ההכנסות של גורמי ייצור חיצוניים העובדים באותו משק (כגון עובדים זרים), לפני הפחתת הבלאי.

לצורך חישוב התל"ג מוגדר "מוצר" ככל סחורה או שירות שניתנים בתשלום. לפיכך, התל"ג הוא סיכום של כלל העברות הכספים במשק הלאומי. התל"ג אינו כולל סחורות ושירותים שאינם ניתנים בתשלום (פעילות התנדבותית למשל) וגם לא הפרשת כספים לחיסכון לאומי. התל"ג מתבסס בעיקר על העברות כספים מדווחות. ברוב המדינות יש חובה לדווח על העברות כספים לצורך תשלומי מסים, אולם יש גם העברות כספים שאינן מדווחות, ויש קושי להכלילן בנתוני התל"ג.

לעיתים עורכים התאמות אינפלציוניות כדי שחישוב התל"ג ישקף את הייסופים והפיחותים בערך המטבע במהלך השנה הנמדדת. בחלוקה של כלל התל"ג במספר האנשים החיים במשק מסוים מתקבל הנתון של תל"ג לנפש, המכונה לפעמים גם "רמת החיים". התל"ג לנפש משמש אומדן מקובל לחוסנו הכלכלי של המשק, כיוון שהוא משקף במידה מסוימת את ניצול כוח העבודה ומשאבי האנוש במשק.

תל"ג היה אומדן מקובל עד לסוף שנות השמונים. מאז הצטמצם השימוש בו וכיום נעשה שימוש בעיקר בנתוני תוצר מקומי גולמי, המחושבים באופן דומה אך כוללים רק פעילות פנים-מדינתית.

==ראו גם==
* מדינות לפי אוכלוסייה, שטח, צפיפות, תמ"ג ופיתוח אנושי
==קישורים חיצוניים==

* 
* 

קטגוריה:מקרו-כלכלה
קטגוריה:מדדים כלכליים
קטגוריה:חשבונאות לאומית
צג פלזמה

מבנה של צג פלזמה

צג פלזמה הוא צג שטוח ודק, המבוסס על קרינה פלואורסצנטית, ומורכב מתאים המכילים גז המחומם עד הפיכתו לפלזמה המוליכה זרם חשמלי.

צג כזה בנוי משלשות רבות של תאים, כל תא מכיל גז אציל קלוש ואדי כספית ומצופה בציפוי זרחני (מלשון "זורח" - אין קשר ליסוד זרחן) המפיק אור ירוק, אדום או כחול על ידי פלואורסצנציה. כאשר מעבירים זרם אלקטרונים בתא, חלק מהאלקטרונים פוגעים באטומי הכספית, מייננים אותם וגורמים להם לפלוט אור בתחום העל-סגול. כאשר אור זה פוגע בציפוי הזרחני של התא, הוא מומר לאור נראה בצבע המתאים לתא. עוצמת האור הנראה תלויה בזרם העובר בתא. צירוף האור משלושת התאים קובע את צבעה ועוצמתה של נקודה אחת בתמונה (פיקסל).

בניגוד לצגים המבוססים על שפופרת קרן קתודית הדורשת מקום רב (בשל הצורך בשפופרת לירי אלקטרונים), טכנולוגיית הפלזמה מאפשרת יצירת צגים שטוחים, דקים, גדולים ובעלי איכות תמונה גבוהה.

יתרונות צגי פלזמה הם מגוון רחב של צבעים, רמת ניגודיות גבוהה, גודלי מסך גדולים יותר בהשוואה למסכי LCD ועובי דק יחסית לגודל. החל משנת 2007 נמכרו מסכים בגודל של 103 אינץ' ואף הוצג בתערוכת CES בארצות הברית אבטיפוס של מסך בגודל 150 אינץ'. יתרונות אלו הופכים את צגי הפלזמה לאטרקטיביים עבור חובבי קולנוע ביתי.

חסרונות צגי פלזמה ביחס ל-LCD הם עלות מעט גבוהה יותר, רגישות גבוהה יותר לצריבת תמונה (אם כי פחות משמעותית מהעבר עם הצגתם של מנגנוני הגנה) וגדלים של 32 אינץ' ומעלה בלבד.

במחצית הראשונה של שנת 2008 נרשמה עלייה במכירות מסכי פלזמה, לאחר מספר שנים של ירידה בביקוש.
בשנים 2013 ו-2014 הודיעו חברות מובילות בשוק שהן מפסיקות את ייצור מסכי הפלזמה מתוצרתן.

בעקבות הצלחת המסכים, תפוצתם והשימוש הרב בהם, נשתרש הכינוי דור הפלזמה המציין את השימוש המוגבר בטכנולוגיה בתחילת המאה ה-21.

==קישורים חיצוניים==
* 

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:טכנולוגיות מסכים
קטגוריה:ארצות הברית: המצאות
קטגוריה:פיזיקת הפלזמה
קטגוריה:מכשירי חשמל
אנגיוגנזה

תגובה אנגיוגנית של [[לב אדם למתן FGF-1]]
אנגיוגנזה (Angiogenesis, לפי מונחי האקדמיה ללשון העברית: התהוות כלי דם) היא היווצרות של כלי דם חדשים. בדרך כלל הכוונה היא להיווצרות כלי דם חדשים המספקים מזון וחמצן לגידולים סרטניים. משום כך נעשים מחקרים רבים במטרה למצוא דרך למנוע את התהליך הבלתי רצוי הזה, להפסיק את יצירת כלי הדם החדשים ולמנוע את אספקת החומרים המזינים את הגידולים, כדי לגרום להריסתם ומותם. 
עם זאת, הצלחה בהפסקת תהליך האנגיוגנזה עלולה להפוך לחרב פיפיות ולגרום לנזק מפני שיש גם צד חיובי לאנגיוגנזה אשר עשוי להציל חיים כשהוא מביא ליצירת כלי דם חדשים המחליפים כלי דם ישנים שנהרסו בגלל פציעה או כלי דם חדשים שמחליפים כלי דם שנסתמו. למשל, עורקים מקבילניים המחליפים את העורקים הכליליים המזינים את הלב, אשר נסתמו בגלל טרשת עורקים, או ורידים מקבילניים המחליפים כלי דם שנסתמו מסיבה אחרת כגון ורידים שנסתמו בגלל הצטלקות הכבד בעת מצב מחלה המכונה שחמת הכבד. ורידים מקבילניים אלה עוקפים את הכבד ומעבירים את הדם באופן ישיר לווריד נבוב תחתון.

תהליך טבעי זה מתרחש בעצם בכל חודש אצל נשים בעת המחזור החודשי (וסת) וכן בזמן הריון. בדרך כלל מווסת תהליך זה על ידי גורמי גידול המקדמים את ייצור כלי הדם, למשל vascular endothelial growth factor, או בראשי תיבות VEGF, שהוא גורם גידול של נימי דם אנדותליאליים המנחה את הגוף לייצר כלי דם חדשים. מצד שני ישנם גורמים המעכבים (inhibitors) את ייצורם של העורקים המקבילניים. 

תהליך יצירת כלי הדם החדשים בהקשר של מחלות לב, שחמת כבד או פציעה, כלומר לשם הצלת חיים, נדיר באופן יחסי אצל מבוגרים ושכיח בהרבה אצל ילדים ולכן נעשים מחקרים לא מעטים במטרה למצוא דרכים טבעיות ליצירת כלי דם חדשים שיבואו במקום כלי הדם הסתומים ויחליפו אולי את ניתוחי המעקפים.

==ראו גם==
* אווסטין

==קישורים חיצוניים==

* [https://www.ted.com/talks/william_li_can_we_eat_to_starve_cancer ויליאם לי - האם נוכל להרעיב את הסרטן?]
* 

* 

== הערות שוליים ==

קטגוריה:סרטן

קטגוריה:מערכת ההובלה
NetBSD

NetBSD היא מערכת הפעלה דמוית יוניקס (מבוססת 4.4BSD LITE), שנועדה להיות חופשית להשגה וניתנת להפצה חוזרת.

יתרונה של NetBSD על פני מערכות דומות כגון FreeBSD וOpenBSD היא היסיבות (פורטאביליות) הנרחבת של המערכת, שהביאה לכך שהמערכת אכן הוסבה לפלטפורמות חומרה רבות, כ־54 במספר נכון ל-2005. הצורך ביסיבות גם הביא את המערכת לתמיכה בממשקים ופרוטוקולים רבים. הסלוגן הידוע של הפרויקט הוא "of course it runs NetBSD", והיא אכן ידועה בתור המערכת שרצה על מערכות חומרה רבות.

שם המערכת מורכב מ־BSD שמראה על זיקה למערכת BSD, ומ־Net כהבעת הערכה לאינטרנט ששימשה כלי לפיתוח המערכת על ידי אנשים שעולם לא פגשו זה בזה, דבר שלא היה מקובל באותה תקופה.

== השם ==
NetBSD היא אחת ממספר מערכות הפעלה אשר מבוססות על הקוד של BSD אשר פותח באוניברסיטת קליפורניה בברקלי. לקראת סוף שנות השמונים החלו בברקלי לפתח גרסה אשר לא משתמשת קוד קנייני של יוניקס מחברת AT&T. מסיבות היסטוריות המאמצים הללו החלו מהקוד של מחסנית התוכנה של התמיכה ברשת (ובפרט: התמיכה ב-TCP/IP. לכן הגרסה החופשית כונתה BSD/Net.

== קישורים חיצוניים ==

* 

* [http://www.netbsd.org דף הבית של פרויקט NetBSD]

קטגוריה:BSD
מפוחית יד

מפוחית יד (או קונצרטינה) הוא כלי נגינה (ממשפחת כלי המפוח) הדומה לאקורדיון, אך קטן ממנו. בניגוד לאקורדיון המלבני, מפוחית היד היא בדרך-כלל בעלת חתך בצורת מתומן. עוד בניגוד לאקורדיון, כיוון הלחיצה של הכפתורים במפוחית היד אינו מאונך לכיוון הכיווץ של המפוח, אלא מקביל לו.

הקונצרטינה היא אחד הכלים המוזכרים בשירו של אלתרמן "קונצרטינה וגיטרה" שמבצעים יונה עטרי ואילי גורליצקי. השיר בין השאר מבכה על התחדשות כלי הנגינה ועל כך שמפוחית יד אינה עוד נפוצה כבעבר: "השתתק הזוג הזה לא מנגן הוא/ כי הזמן את כלי הזמר מחדש".

== ראו גם ==
* בנדונאון

==קישורים חיצוניים==

* [http://www.concertina.info/ Concertina FAQ]
* 

קטגוריה:כלי מקלדת
קטגוריה:גרמניה: המצאות
קטגוריה:כלי מפוח
Folding@home

Folding@home (קרי: Folding at home) הוא פרויקט של חישוב מבוזר קהילתי להדמיית חישוב קיפולי חלבונים. הפרויקט החל את דרכו ב־1 באוקטובר 2000, והוא מנוהל על ידי המחלקה לכימיה של אוניברסיטת סטנפורד.

מאז הקמת הפרויקט נכתבו 212 מאמרים מדעיים כתוצאה מהפרויקט.

== שימושים בפרויקט ==
הדמיות מדויקות של קיפולי חלבונים מאפשרות למדע להבין יותר טוב את תהליך התפתחות המחלות, בהן מחלת אלצהיימר, הפרה המשוגעת, סרטן, מחלת פרקינסון, סיסטיק פיברוזיס, קורונה ועוד. בזכות כוח המחשוב הרב העומד לרשות הפרויקט, מחקרי התקפלות חלבונים הם עתה מהירים הרבה יותר ממה שציפו.
מאמרים מדעיים רבים נכתבו לאור ממצאי הפרויקט.

== אופן הפעולה ==
הפרויקט אינו מסתמך על מחשבי-על אלא על אלפים רבים של משתמשים ביתיים שהתקינו במחשבם תוכנת לקוח קטנה. התוכנה רצה ברקע ומנצלת את המעבד כשהוא לא בשימוש. במחשבים של היום, תוך כדי עבודה רגילה, נדיר להגיע לצריכת 100% מכוח העיבוד שלו, והתוכנה מסתמכת על עובדה זו.

התוכנה מתקשרת עם שרת כדי לקבל "יחידות עבודה" - כמות נתונים קטנה שעליה מבוצעים החישובים. כל יחידת עבודה שהחישובים עבורה הסתיימו נשלחת בחזרה לשרת עם התוצאות, ומתקבלת יחידת עבודה נוספת, וחוזר חלילה.

לכל אחד מן התורמים לפרויקט יש שם משתמש ושם צוות, שבעזרתם הוא יכול לעקוב אחר ההתקדמות וכמות המידע שהוא תרם. כמו כן, אם לרשות אדם מסוים שני מחשבים, ניתן להתקין את התוכנה על שניהם ולהשתמש באותו שם. בנוסף, משתמשים רבים יכולים לחבור לשם צוות משותף. כל משתמש וצוות מקבלים מעין "ניקוד", בהתאם לכמות המידע שנשלח. הניקוד מתפרסם באתר הפרויקט.

== המצב כיום ומבט לעתיד==

נכון ל-9 בפברואר 2006 נספרו יותר מ־220,000 משתמשים פעילים, ויותר ממיליון וחצי משתמשים רשומים. עם כמות מעבדים כזו, מעריכים שביצועיו הכוללים של הפרויקט הם כ־210 טרה-הרץ.

היה קיים שיתוף פעולה עם מעבדות גוגל (Google Labs), בתוכנת גוגל חישוב (Google Compute), שהייתה זמינה מאוקטובר 2005, ופעילה בגרסאות קודמות של סרגל הכלים של גוגל.
כמו כן, מתנהל מחקר המנסה לרתום את המעבד הגרפי של כרטיס המסך עבור חישובים כאלה, בנוסף למעבד.

בקונסולת המשחק PlayStation 3 שולבה התוכנה באופן אינטגרלי, והיא מאפשרת בקלות את הפעלתה ורתימת כוח העיבוד של המכשיר לצורך המחקר.

בשנת 2020 החלו להשתמש בפרויקט על-מנת לחזות מבני חלבון של נגיף קורונה מזן SARS-CoV-2 שגרם למגפה עולמית, במטרה לקדם פיתוח תרופות למחלה שגורם הנגיף. בעקבות כך, כוח החישוב הכולל הגיע ל-1.5 אקסה-פלופס במרץ 2020 ול-2.43 אקסה-פלופס ב-12 באפריל, מה שהפך את הפרויקט למערכת הראשונה שהגיעה לרמת חישוב של אקסה-פלופס וכן הפרויקט עקף את כלל כוח החישוב של מחשבי העל הנמצאים ב-טופ500 יחדיו. נכון למאי 2022, כוח החישוב של הפרויקט עומד על כ-128 פטה-פלופס.

== ראו גם ==
* Rosetta@home
* World Community Grid
* SETI@home

== קישורים חיצוניים ==

* 

* [https://foldingathome.stanford.edu/ אתר הבית של הפרויקט]
* [https://foldingforum.org/ פורום קהילת הפרויקט]

==הערות שוליים==

קטגוריה:חישוב מבוזר קהילתי
קטגוריה:אוניברסיטת סטנפורד
קטגוריה:תוכנות שהושקו ב-2000
קטגוריה:תוכנות סימולציה
סוחוי Su-17

הסוחוי Su-17 (ברוסית: изделие С32; קוד דיווח נאט"ו : Fitter, פיטֶר) הוא מטוס תקיפה סובייטי שפותח ממטוס היירוט סוחוי 7.

קרוב ל-3,000 מטוסים מדגם זה ונגזרותיו נבנו בין השנים 1966 ל-1991, והמטוס יוּצָא במספרים גדולים למדינות הגוש המזרחי והמזרח התיכון, בהן השתתף בעיקר במלחמת יום הכיפורים. גרסאות היצוא סומנו Su-20 (מקביל ל-Su-17M הסובייטי) ו-Su-22 (מקביל ל-Su-17M2 ,M3 ו-M4).

== פיתוח המטוס ==
פיתוח המטוס החל בשנות ה-60 במשרד התכנון של פאבל סוחוי, כאשר הסוחוי 17 החל כניסיון לפיתוח גרסה משופרת של הסוחוי 7, והשינוי המשמעותי ביותר היה החלפת הכנף המשוכה בכנף בעלת משיכה משתנה שרק חלקיה החיצוניים נעים. מטוס ניסוי מדגם סוחוי 7 שהוסב לתצורה זו טס לראשונה ב-2 באוגוסט 1965 בכינוי Su-7IG (ברוסית: изменяемой геометрии - גאומטריה משתנה). תוצאות הניסוי היו משביעות רצון, כאשר המטוס נשא מטען במשקל כפול לטווח גדול ב-30% מהסוחוי 7, תוך שימוש במסלול המראה קצר פי שניים. חיל האוויר הסובייטי הצטייד במטוס החל משנת 1972.

==שימוש במלחמת האזרחים הסורית ==
החל מ-2012 הצבא הסורי משתמש במטוס במסגרת הלחימה מול המורדים הסורים.
התיעוד הראשון של הפלת המטוס על ידי המורדים התרחש ב-14 בפברואר 2013.

ב-18 ביולי 2018 מטוס F/A-18 סופר הורנט אמריקאי הפיל מטוס Su-22 סורי כתגובה להפצצת כוחות אמריקאים. ב-24 ביולי סוללת MIM-104 פטריוט ישראלית הפילה Su-22 סורי כתגובה לחדירתו לשטח ישראל, עם זאת ישנם דיווחים לא מאומתים כי מדובר היה במטוס Su-24.

==קישורים חיצוניים==

==הערות שוליים==

Su-17
קטגוריה:מטוסי קרב סילוניים
קטגוריה:מטוסי קרב מתוצרת ברית המועצות
קטגוריה:מטוסים בעלי כנף בעלת גאומטריה משתנה
שנחרבים

שלד של [[הומוטריום]]
שנחרבים (שם מדעי: Machairodontinae) היא תת-משפחה נכחדת ממשפחת החתוליים. מיניה האחרונים נכחדו זמן קצר לאחר עידן הקרח האחרון. תת-המשפחה נכללת בקבוצת בעלי ניבי החרב.

==שיניים==
השנחרבים מחולקים לארבעה טיפוסים בהתאם לסוג השיניים. חלקם בעלי שיניים בצורת פגיון. לחתולים אלו היו שיניים מוארכות וצרות, ולרוב היה להם גוף מוצק. לעומתם יש את החתולים בעלי השיניים המעוקמות. לאלו היו שיניים קטנות ורחבות יותר. גופם היה גמיש יותר, ורגליהם היו ארוכות יותר.

==טקסונומיה==
*תת-משפחה שנחרבים:
**שבט Homotheriini
***סוג אמפימכיירודוס (Amphimachairodus)
***סוג הומוטריום (Homotherium)
***סוג לוקוטונג'יילורוס (Lokotunjailurus)
***סוג נימרווידס (Nimravides)
***סוג קסנוסמילוס (Xenosmilus)
**שבט Machairodontini
***סוג מכיירודוס (Machairodus)
***סוג Miomachairodus
***סוג Hemimachairodus
**שבט Metailurini
***סוג דינופליס (Dinofelis)
***סוג מטאילורוס (Metailurus)
***סוג Adelphailurus
***סוג Stenailurus
***סוג יושי (Yoshi)
**שבט Smilodontini
***סוג סמילודון (Smilodon)
***סוג מגנתריאון (Megantereon)
***סוג פרמכיירודוס (Paramachairodus)
***סוג Rhizosmilodon
***סוג פרומגנתריאון (Promegantereon)

==ראו גם==
*ספרסודונטה

==קישורים חיצוניים==

*
קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1872
קטגוריה:טקסונים שתוארו בידי תאודור גיל
קטגוריה:מאובני טקסונים שתוארו ב-1872
קטגוריה:טקסונים שהתפתחו במיוקן
רוברט פלקון סקוט

וילסון, סקוט, אוטס; (יושבים) באוארס, אוונס. התמונה צולמה על ידי באוארס שהשתמש בחוט כדי להפעיל את תריס המצלמה]]
סר רוברט פלקון סקוט (באנגלית: Robert Falcon Scott; 6 ביוני 1868 - 29 במרץ 1912) היה קצין אנגלי בצי המלכותי ומגלה ארצות ביבשת אנטארקטיקה. במה שנחשב בתחילת המאה ה-20 כעידן ההרואי של חקר אנטארקטיקה, הגיע סקוט ומשלחת טרה נובה שני, אחרי הנורווגי רואלד אמונדסן שהקדים אותו ב-33 ימים. בדרכו חזרה מהקוטב הדרומי לבסיס האם, נספה סקוט יחד עם ארבעת חבריו למסע. סקוט הוא ממגלי הארצות המפורסמים של יבשת אנטארקטיקה, ונחשב, בעיקר בבריטניה, כגיבור טראגי של המסעות ההרואיים לכיבוש הקוטב.

== משלחת דיסקברי == 

סקוט יצא למסעו הראשון בשנת 1901. כשנה לפני כן פגש במקרה את נשיא החברה הגאוגרפית המלכותית בלונדון, ושמע שהחברה מתכננת לשלוח משלחת לחקר הקוטב הדרומי. סקוט הגיש בקשה להתמנות לתפקיד מפקד המשלחת, ולאחר שנענה בחיוב, יצא למסעו באונייה "דיסקברי". לאחר הפלגה ממושכת, נתקל סקוט במכשולים שאילצו אותו להפסיק את מסעו באונייה, ולהשתמש בכדור פורח. לאחר שירד ליבשה, הקים מחנה, והמשיך במסע תוך שהוא נאבק בסופות שלג קשות ביותר. סקוט ואנשיו נשארו באזור הקוטב למשך חורף שלם, וחזרו לאנגליה בספטמבר 1904. במסעו זה הגיע סקוט למרחק של כ-700 ק"מ מהקוטב הדרומי. היה זה הישג חשוב מאוד, אשר זיכה את סקוט באות הצטיינות ממלך אנגליה.

== משלחת טרה נובה ==

מספר שנים לאחר מסעו הראשון, שוב התעורר בסקוט הרצון לכבוש את הקוטב. הוא ביקש להשתחרר מהצבא והחל לגייס כספים לצורך המסע. בשנת 1910, לאחר שגייס די כסף, הפליג מלונדון באונייתו טרה נובה. סקוט הקים את הבסיס במרחק של 300 ק"מ מהקוטב הדרומי ומשם יצא עם קומץ מאנשיו לקוטב. לנוכח התנאים הקשים, לקח עמו סקוט רק את הטובים שבאנשיו. לאחר מסע ממושך הגיע סקוט לקוטב הדרומי ב-17 בינואר 1912, אך מצא שם דגל נורווגי מתנופף. באוהל סמוך מצא פתק, ממנו הבין שיריבו רואלד אמונדסן ואנשיו הגיעו למקום כבר ב-14 בדצמבר 1911, 33 יום לפניו.

בדרכם חזרה חל מפנה לרעה במזג האוויר. הטמפרטורה ירדה עד 56° צלזיוס מתחת לאפס, וסופות שלגים השתוללו. לבסוף, נפגע אחד מאנשי המשלחת בראשו בנפילה וכעבור זמן, מת. מחמת העיכוב שנגרם בגלל פציעתו, אזל מלאי המזון והדלק, וסופת שלגים קשה מנעה מהם להגיע אל תחנת המזון הבאה. סקוט ושני האנשים שאתו מצאו את מותם במדבר הקרח. שיירה שיצאה לחפשם כעבור חודשים רבים מצאה את גופותיהם. בבגדיו של סקוט נמצא פתק שנכתב ב־12 במרץ 1912 ובו הסביר את מצבם.

נהוג לייחס את כישלון המסע השני לעובדה שסקוט בחר להשתמש בסוסי פוני כבהמות משא, בעוד שאמונדסן בחר להשתמש בכלבים, שנתגלו כעמידים יותר לקור האנטארקטי.

== חייו האישיים ==
סקוט התחתן עם הפסלת קתלין ברוס בשנת 1908. בנם היחיד פיטר מרקהאם סקוט נולד ב 1909.<ref></ref>

== הנצחה ==

הר סקוט שבחצי האי קייב בארץ גרהאם שבאנטארקטיקה, כמו גם הרי סקוט בארץ אנדרבי שבאנטארקטיקה, נקראים על שמו של רוברט פלקון סקוט.

==לקריאה נוספת==

==קישורים חיצוניים==

* 
* 
* 

== הערות שוליים ==

קטגוריה:מדענים שעל שמם כוכב לכת מינורי
קטגוריה:אנגלים
קטגוריה:מגלי ארצות בריטים
קטגוריה:מגלי ארצות אנגלים
קטגוריה:אנטארקטיקה: משלחת טרה נובה
קטגוריה:קצה הדרום
קטגוריה:המסדר הוויקטוריאני המלכותי: מפקדים
קטגוריה:בריטים חברי הבונים החופשיים
קטגוריה:משפחת סקוט
קטגוריה:מקבלי אות לגיון הכבוד
קטגוריה:משלחת דיסקברי
קטגוריה:העידן ההרואי של חקר אנטארקטיקה

קטגוריה:מעוטרי מדליית הקוטב
קטגוריה:ערכים שבהם תבנית Find a Grave אינה מתאימה
קטגוריה:בריטים שנולדו ב-1868
קטגוריה:בריטים שנפטרו ב-1912
קטגוריה:מונצחים בשלט כחול של ארגון המורשת האנגלית
אשל

עץ אשל בתל באר שבע
הָאֵשֶׁל (שם מדעי: Tamarix) הוא סוג עץ ממשפחת האשליים (Tamaricaceae) המונה כ-50 עד 60 מינים, חלקם נשירים וחלקם ירוקי-עד, חלקם עצים וחלקם שיחים.

עצי אשל בנגב ובערבה, למעט אלה שניטעו בחלקות עיבוד ובשולי דרכים, הם ערכי טבע מוגנים על פי חוק.

==אזכוריו בתנ"ך==
עץ בשם "אשל" מוזכר בתנ"ך שלוש פעמים. בספר בראשית, כאשר אברהם כורת ברית עם אבימלך מלך גרר בבאר שבע, כתוב:
וַיִּטַּע אֵשֶׁל בִּבְאֵר שָׁבַע וַיִּקְרָא-שָׁם בְּשֵׁם ה' אֵל עוֹלָם.

בספר שמואל א' מסופר כי שאול ישב תחת האשל: וְשָׁאוּל יוֹשֵׁב בַּגִּבְעָה תַּחַת-הָאֶשֶׁל בָּרָמָה, וַחֲנִיתוֹ בְיָדוֹ, וְכָל-עֲבָדָיו, נִצָּבִים עָלָיו ותחת האשל גם נקבר שאול עם יהונתן בנו: וַיִּקְחוּ, אֶת-עַצְמֹתֵיהֶם, וַיִּקְבְּרוּ תַחַת-הָאֶשֶׁל.

בהתאם לאזכורים אלו, ניתן להסיק שהאשל היה עץ עם צל רב שישבו תחתיו ועץ מכובד לקבור תחתיו.

==מאפיינים==
העצים של כמה ממיני האשל מגיעים לגובה רב, והם מאריכים ימים (עד 150 שנה ואף למעלה מכך). המין הגבוה ביותר הוא אשל הפרקים (Tamarix aphylla), והוא מיתמר לגובה של עד 15 מטרים. במינים אחרים שולטת צורת השיח והצמח חסר גזע מרכזי אחד.

חלק ממיני האשל הם אלרגנים לפי הספרות הבוטנית.

==תפוצה==
רוב מיני האשל הם ממוצא סהרו-אפריקאי, והם קשורים לאזורים חוליים, לאפיקי נחלים או לשטחי מלחה. יש ביניהם מינים המסוגלים לעמוד בתנאי מליחות קיצוניים ביותר. המזרח הקרוב הוא מרכז תפוצה חשוב של האשל המצוי.

==הישרדות בתנאי מדבר==
האשל הוא אחד ממיני העצים הבודדים המסוגלים להתפתח היטב בתנאי היובש של הנגב. הוא נמנה עם הצמחים מפרישי המלח, המיועד לקלוט את הלחות שבאוויר במשך הלילה. ביום, האשל פולט את הלחות ולכן קריר בסביבתו הקרובה. המלח מופרש מהעלים, נמס מהטל, מטפטף לאדמה ומעלה בצורה משמעותית את רמת המליחות בשכבותיה העליונות. הדבר משמיד את הצמחים סביב העץ, וגורם ל"מעגלי צריבה" סביב הגזע, דבר הניכר ממרחק רב. כל המינים של האשל מפתחים מערכת שורשים כפולה: שורשים מעמיקים לחיפוש שכבות לחות ומי תהום ושורשים המתפשטים לרוחב, למרחק רב. צבעו הכללי של העץ ירוק-אפרפר, עקב המלח המופרש מעליו. בעת הפריחה הוא מתכסה בפרחים סגולים.

==קישורים חיצוניים==

*

*

==הערות שוליים==

קטגוריה:טקסונים שתוארו בידי קארולוס ליניאוס
קטגוריה:צמחים שתוארו ב-1753
קטגוריה:אשליים
קטגוריה:עצים בתנ"ך
גנדן צ'ואקי ניאמה

גנדן צ'ואקי ניאמה (בטיבטית; དགེ་འདུན་ཆོས་ཀྱི་ཉི་མ་; נולד ב-25 באפריל 1989 בלהארי, טיבט) הוא, על פי ממשלת טיבט הגולה, הגלגול ה-11 של הפאנצ'ן לאמה בבודהיזם הטיבטי, והאסיר הפוליטי הצעיר בעולם, הוא ומשפחתו מוחזקים בכלא הסיני מאז 1995.

ניאמה הוכרז על ידי הדלאי לאמה ה-14, טנזינג גיאטסו, כגלגול של הפאנצ'ן לאמה (תואר השני בחשיבותו מבין רשויות הדת בטיבט) ב-14 במאי 1995. בעקבות ההכרזה השלטונות הסיניים עיכבו את יושב ראש ועדת האיתור, צ'אדרל ריפונשה והחליפוהו בסנגצן לובסנג גיאלטסן, יריבו של הפאנצ'ן לאמה ה-10, צ'וסגי גיאנטסן. צ'אדרל ריפונשה הואשם במזימה בשיתוף פעולה עם הדלאי לאמה. לאחר מכן נעצרו ניאמה, אז בן 6 בלבד, ומשפחתו. במאי 1996 הודו השלטונות הסיניים כי הם מחזיקים במשפחה ב"מאסר הגנתי", ונתנו הצהרה דומה בנובמבר 1999.

לאחר ועידה ב-10 וב-11 בנובמבר 1995, הודיעו השלטונות הסיניים על בחירת ילד אחר כפאנצ'ן לאמה באמצעות "קלפי הזהב". בחירה זו לא הוכרה על ידי הממשלה הטיבטית בגולה ועל ידי הדלאי לאמה, טנזינג גיאטסו.

הדלאי לאמה ביקש משלטונות סין שלכל הפחות יאפשרו לילד לקבל את הכשרתו הדתית מנזירים בודהיסטים, אך הם אינם מאפשרים לאיש, כולל ארגונים בינלאומיים, להיות במגע עמו או עם משפחתו.

בארמונו של הדלאי לאמה בדרהמסלה עילית (בהודו) ישנו עץ סמוך למקדש ובו תמונתו של ניאמה, עליה תולים בכל יום שישי סרט לבן ומתפללים לשחרורו מכלאו.

על פי הממשלה הסינית, ניאמה מוחזק בתנאים טובים במקום כלשהו בסין והוא לומד בבית ספר. לפי עמדתה, המיקום שבו הוא מוחזק סודי כדי לשמור על פרטיותו.

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:אנשי דת טיבטים
קטגוריה:אסירים פוליטיים
קטגוריה:ילידי 1989
כווית שמש

כווית שמש היא סוג של כווית קרינה המשפיעה על רקמות חיות, כגון העור, הנובעת מחשיפת יתר לקרינה אולטרה סגולה (UV), בדרך כלל מהשמש. תסמינים נפוצים בבני אדם ובעלי חיים כוללים - עור אדום או אדמדם אשר חם למגע או כואב, עייפות כללית, וסחרחורת קלה. תסמינים אחרים כוללים שלפוחיות, קילוף של העור, נפיחות, עור מגרד ובחילה.

כוויות שמש הן שכיחות למדיי ומשפיעות על אנשים מכל הגילאים ועם כל סוגי העור, אך היא שכיחה יותר אצל אנשים בהירי עור ואנשים שמבלים זמן רב יותר בחוץ ללא הגנה מתאימה מפני השמש. לילדים סיכון מוגבר יותר לקבל כוויות שמש.

חשיפת יתר לקרינת UV היא הגורם המוביל לגידולי עור לא ממאירים, אשר במקרים קיצוניים עלולים אפילו להיות מסכני חיים. כווית שמש היא תגובה דלקתית ברקמות המופעלת כאשר קרינת ה-UV גורמת לנזק ישיר ל-DNA. כאשר ה-DNA של התאים ניזוק יתר על המידה מקרינת UV, מתרחש מוות תאי מסוג I והרקמה מוחלפת.

מניעת כוויות שמש חשובה במיוחד על מנת לשמור על בריאות העור ועל מנת הפחתת הסיכון לסרטן העור. הדרך הטובה ביותר למנוע כוויות שמש היא להימנע מחשיפה ממושכת לשמש, במיוחד בשעות השיא בהן קרני השמש חזקות ביותר. לבישת ביגוד כגון כובעים וחולצות עם שרוולים ארוכים, שימוש בקרם הגנה עם מקדם הגנה גבוה ושהייה בצל במידת האפשר יכולים גם לסייע במניעה של כוויות שמש.

תסמינים של כוויות שמש מופיעים בדרך כלל מספר שעות לאחר החשיפה לקרינת UV ויכולים להימשך מספר ימים. כוויות שמש חמורות עשויות לדרוש טיפול רפואי, כולל תרופות מרשם וטיפולים מיוחדים.

== גלריית תמונות ==
<gallery widths="250px">
קובץ:Sunburn_blisters.jpg|שלפוחיות על כתף עם כווית שמש
קובץ:Sunburned_knee.png|רגל עם כווית שמש מתחת לקו של מכנסיים קצרים
קובץ:Sun_burn.JPG|קילוף של העור בזרוע העליונה כתוצאה מכווית שמש - הרס של השכבות התחתונות של האפידרמיס גורם לאובדן מהיר של השכבות העליונות
קובץ:Sunburn_-_(20190727170341).jpg|שיזוף של הזרוע לאחר חשיפה ממושכת לשמש
</gallery>

== ראו גם ==
* כווייה
* שיזוף
* נמשים
* סרטן העור

== קישורים חיצוניים ==

* 

קטגוריה:כוויות
זובור

חייל שופך מים על עמית שקיבל דרגת סמל, 1988
זוּבּוּר היא מילת סלנג שמקורה בערבית, המציינת טקס חניכה משפיל או השפלה גופנית הנעשים למצטרפים חדשים למסגרת נוקשה, כמו פנימייה, חבורה סגורה או יחידה צבאית וכדומה. בנוסף, המילה משמשת לציון השפלה פומבית הנעשית לאדם, שהקהילה רואה בעין רעה את התנהגותו.

המניע המרכזי של הטקס הוא, ככל הנראה, לייצב את מעמדם העליון של הבוגרים, כנגד מעמדם של החדשים המאיימים עליהם.

קורבנות המודעים לטקס שהם עומדים לעבור נוטים לקבל אותו בהכנעה, אך לעיתים נגרמת פגיעה נפשית קשה, ולעיתים אף נזק גופני, כתוצאה מתאונות המתרחשות במהלך הטקס. תוצאות אלה הביאו לצעדים המיועדים לאסור ולהפסיק ביצוע הזובור לסוגיו במסגרות שונות, צעדים שלא תמיד הצליחו.

במחקר שערך פרופ' האנק נוור בשנת 2000 נמנו 861 מקרים מדווחים של זובור בצבא איטליה, 46 תקריות זובור בפנימיות של מכללות בארצות הברית, ו-15 מקרי מוות כתוצאה מזובור בצבא רוסיה. בשנת 2004 דיווח ארגון לזכויות אדם כי אלפי חיילים רוסיים נפצעים בשנתם הראשונה בצבא ועשרות אף מתים, בעקבות טקסי חניכה קשים.

==בישראל==
מסורת טקסי הזובור בצה"ל קיימת ומבוצעת בחלק מהיחידות, בעיקר ביחידות הקרביות. הטקס מתקיים בדרך כלל עם הצטרפות חייל חדש ליחידה, בעת עלייה בדרגה, בסיום מסלול הכשרה, ובאופן כללי לציון שלב של קידום אישי לחייל.

ביחידות מסוימות מתנהל מעין זובור מתמשך לחיילים חדשים, שעיקרו אחריות וטיפול קבוע במטלות מנהלתיות או מקצועיות שאינן מבצעיות לחלוטין. מקרים קיצוניים של זובור מתפרסמים בעיתונות מעת לעת בעיקר כאשר תוצאותיהם כרוכות בפגיעה פיזית או נפשית כלשהי במשתתפים.

תופעת הזובור התקיימה גם במערכת החינוך ביישוב ובמדינת ישראל; בשנת 2008 דווח על זובור שקיימו ילדי כיתה ז' לבני כיתתם ביום ההולדת שלהם.

==ראו גם==
* טקס חניכה
* התעמרות בעבודה

== קישורים חיצוניים ==

* 
* אמנון דירקטור, [https://web.archive.org/web/20110508025219/http://dover.idf.il/IDF/News_Channels/today/2011/05/2106.htm עוצרים את ה"זובורים" בצה"ל]
* [http://zubur-stop.com/ "זובור סטופ" - אתר דיווח במקרה של "זובור"]
* [http://www.youtube.com/user/zuburstop "זובור סטופ" ב-YouTube]

== הערות שוליים ==

קטגוריה:חיי צבא
קטגוריה:טקסי חניכה
קטגוריה:סלנג בצה"ל
טקס חניכה

טקס חניכה ב[[מלאוי]]טקס חניכה (איניציאציה בלע"ז) הוא טקס מעבר הנערך למצטרפים חדשים לקבוצה או לחברה כלשהי.

במסורות ובתרבויות שונות נערכים טקסי חניכה שונים, המיועדים להכניס את החניך למסגרת החדשה או לסמן כי עבר שלב בחיים. מרבית הטקסים מכבדים את החניך, אך יש כאלה, כדוגמת הזובור, שבאים גם להשפילו.

בארגוני פשיעה נפוץ מנהג של טקס חניכה כתנאי להצטרפות לארגון. טקסים אלו כוללים במקרים רבים ביצוע פשע או התמודדות עם אלימות מצד חברי הארגון, במטרה לבחון את יכולתו של המועמד להתמודד עם נסיבות קיצוניות שיידרש אליהן בתפקידו בארגון.

בין כמה משבטי האינדיאנים בארצות הברית היה מקובל טקס חניכה הקרוי מסע חזון.

== טקס חניכה בכנופיות ==
טקס החניכה בכנופיה הוא לרוב מעשה האלימות הראשון שיעשו החברים הפוטנציאליים כדי להתקבל לכנופיה<ref name=":0"></ref>. בכנופיות שיתוף החברים בטקס קולקטיבי מגביר את הלכידות ורמת הסולידריות של הכנופיה. החניכה מזכירה לחברים הפעילים את מעמדם הקודם, ונותנת לחבר החדש משהו משותף עם חברי כנופיה אחרים<ref name=":1"></ref>. כנופיות משתמשות בטקס החניכה כאמצעי לקבוע אם החניך חזק מספיק מבחינה נפשית ופיזית, כדי להיות ראוי לחברות. במילים אחרות הטקס מבקש לאתר חברים שיש להם אומץ ושלא יברחו כאשר הצרות יגיעו<ref name=":0" />.

חברים פוטנציאליים חייבים להוכיח את עצמם על ידי סבל של מכות קשות ממספר חברים נוכחיים בכנופיה למשך מספר דקות. לעיתים חניכים יכולים לבחור לבצע משימה. המשימה כרוכה במעשה אלימות, בדרך כלל נגד חברי כנופיות יריבות בשטח יריבה. לעיתים מבקשים מחברי הכנופיה לבצע שוד מזוין, ירי בנסיעה, תקיפה, אונס, רצח, העברת סמים, או כתיבת גרפיטי של כנופיות בשטח האויב<ref name=":1" />.
----

== ראו גם ==

* זובור

==קישורים חיצוניים==

* 
* 

==הערות שוליים==

*
קטגוריה:ערכים שבהם תבנית בריטניקה אינה מתאימה
שושנאים

שושנאים (שם מדעי: Liliales) הם סדרה של צמחים חד־פסיגיים, השייכת למערכת בעלי הפרחים.

==מאפיינים==
הסדרה מכילה לרוב צמחים עשבוניים או מטפסים, ולעיתים בני שיח. רובם רב־שנתיים ובעלי איבר אגירה תת-קרקעי. הסדרה מוכרת בעיקר בזכות השושן בעל פרחים גדולים ויפים. ייחודם מתבטא בנוכחות תדירה של נקודות שחורות על־גבי עלי העטיף. עם זאת, במבט על כלל הסדרה, גודל הפרחים משתנה בין קטן וגדול, והם לעיתים בודדים, ולעיתים סדורים בתפרחות.

==תפוצה==
לפי הגישה המודרנית, מונים השושנאים 10 משפחות, ובהן משפחה אחת של ספרופיטים (Corsiaceae). תפוצת הסדרה בכללותה היא עולמית. המשפחות הגדולות יחסית (המונות מעל מאה מינים) שייכות לחצי הכדור הצפוני, או שתפוצתן עולמית עם מרכז הכובד בחצי הכדור הצפוני. לעומתן המשפחות הקטנות (עד עשרה מינים) מוגבלות באופן מפתיע לאזורים בחצי הכדור הדרומי, או לעיתים רק אוסטרליה או אמריקה הדרומית.

מספר המינים בסדרה קטן למדי והוא רק כ־1,300. הסדרה מיוצגת בארץ על ידי 7 סוגים בשלוש משפחות.

==מקורות הסדרה==
מספר מאובנים מקרב השושנאים הוא קטן יחסית. ישנם פריטים אחדים השייכים לאאוקן (כמו Petermanniopsis anglesaensis או Smilax), אך זיהוים אינו וודאי. כמו כן, ידוע על Ripogonum scandens מתקופת המיוקן. לפיכך, לא ניתן להעריך במדויק את הגיל והתפוצה ההתחלתית של סדרת השושנאים. מעריכים כי הסדרה נוצרה בקרטיקון התחתון, לפני למעלה מ־100 מיליון שנה, ואילו הפיצול הראשוני למשפחות אירע בתקופה שבין 82 ל־48 מיליון שנה לפני זמננו.

==מיון==
סוגים רבים של צמחים שהיו משויכים בעבר לשושנאים, הופרדו מתוך הסדרה, וקובצו למשפחות בשתי סדרות חדשות (טמוסאים ואספרגאים). כך למשל, הסוג שום אינו שייך עוד למשפחת השושניים, אלא למשפחה אספרגיים שבסדרה אספרגאים.

==קישורים חיצוניים==

* 

<gallery widths=200 heights=150>
קובץ:Türkenbund Lilie, Lilium martagon 2.JPG|Lilium martagon
קובץ:Lilium candidum 1.jpg|שושן צחור
תמונה:Tulipa-Sharonensis-ZE-5487.jpg|צבעוני השרון
</gallery>

*
קטגוריה:צמחים שתוארו ב-1826
קטגוריה:טקסונים שתוארו בידי קארל ג'וליוס פרלב
קטגוריה:סדרות צמחים
GCC

GCC הוא ה־GNU Compiler Collection (בעבר GNU C Compiler), מהדר לשפות מחשב שונות, בעיקר שפת C ו־, שפותח כתוכנה חופשית במסגרת מיזם GNU. GCC החל כמהדר לשפת C, ובהמשך הורחב למספר שפות נוספות, בהן C++, Java ו־Fortran.

== היסטוריה ==
המהדר, ששימש בתחילת דרכו לשפת C בלבד, היה אחד המיזמים הראשונים של מיזם גנו, משום שהמיזם היה זקוק למהדר להידור כל קוד שיכתב במסגרתו. את המיזם התחיל ריצ'רד סטולמן שהפיץ את הגרסה הראשונה ב־22 במרץ 1987 באמצעות FTP מ־MIT. המהדר נחשב באותו זמן להישג מרשים במיוחד, בעיקר משום שנכתב על ידי אדם אחד. המהדר היה מודולרי ומהיר, ועלה ביכולותיו על מהדרים מסחריים רבים. ב־1990 תמך המהדר ב־13 ארכיטקטורות שונות.

בשנת 1997 קבוצת מתכנתים, שלא הייתה מרוצה מקצב הפיתוח האיטי של המהדר, פתחה אותו כמיזם עצמאי וכללה בתוכו מספר גרסאות נסיוניות. המהדר החדש נקרא EGCS (ראשי תיבות: Enhanced/Experimental Gnu Compiler System - מערכת הידור נסיונית/משופרת של גנו), ובשנת 1999 מהדר זה הפך ל־GCC ה"רשמי".

== רישיון ==
הרישיון של GCC היה מלכתחילה GPL וכלל סעיף נוסף שמבטיח שהקוד שנוצר לא יידרש להתאים לכללי ה־GPL. החל מגרסה 4.5 שונה הרישיון על מנת לאפשר כתיבת תוספים.

כמו שאר תוכנות מיזם גנו, קרן התוכנה החופשית מחזיקה בידיה את זכויות היוצרים לכל הקוד.

== קישורים חיצוניים ==

* 
* [http://gcc.gnu.org/ דף הבית] של GCC

== הערות שוליים ==

קטגוריה:כלי תכנות
קטגוריה:תוכנות שהושקו ב-1987
קטגוריה:תוכנה חוצת פלטפורמות
זכריה אלצ'אהרי

רבי זכריה אלצַ'אהִרִי (בערבית: زَكَرِيَّا اَلضَّاهِرِي), שנקרא גם הרז"א או יחיא בן סעיד, נולד בתימן בשנת 1519 בקירוב. על אף היותו תושב כוכבאן, מצפון-מערב לעיר הבירה צנעא, הייתה השפעתו גם על צנעא.

כשהיה בן 20 עזב את עיר אבותיו ואת ארץ מולדתו ויצא לתור בעולם. מתימן פנה מזרחית להודו, פרס, עיראק וטורקיה. משם המשיך אל גולת הכותרת של המסע - ארץ ישראל. 
בארץ התעכב במיוחד בערים צפת וטבריה.
בצפת הוא התרשם מסדרי הישיבה שבראשה עמד רבי יוסף קארו, בעל ה"שולחן ערוך", ומהנהגותיו. מארץ ישראל הוא הדרים למצרים. במהלך מסעותיו פגש דמויות חשובות נוספות בעולם היהדות, כגון הרב סעדיה בן יוסף, הרב משה קורדובירו והרב משה מטראני. 

בצפת של אותם ימים היו גם חכמים רבים שעסקו בתורת הקבלה. לאחר שהתבשם מתורת ארץ ישראל בנגלה ובנסתר, הוא חזר לתימן והיה ממנהיגי הקהילה של העיר הראשית צנעא.

בשנים 1568–1573 התנהלה מלחמה בין התימנים לבין הטורקים, שבמהלכה הדפו התימנים את הטורקים מארצם. בתום המלחמה, תפסו התימנים את מנהיגיה היהודיים של העיר צנעא והשליכו אותם לבית הסוהר, באשמת סיוע לטורקים. שבע שנים ישבו המנהיגים בבית הסוהר ועמם רז"א. הוא ישב פעם נוספת בבית הסוהר מסיבות שאינן ברורות.

את השנים בכלא ניצל הרב זכריה כדי להעלות על הכתב את מה ששמע וראה במסעותיו. דברים אלו סיפר בלשון המקאמה (שירה סיפורית מחורזת). במאקמות שכתב הוא כלל סיפורי עמים, משלי חיות, חידות לשוניות ותיאורי מסעות. בצד הדברים המשעשעים, כתב הרז"א גם דברי תוכחה, הגות ופילוסופיה.

בספר המסעות שני גיבורים:
# אבנר בן חלק שדמותו מעוצבת כדמותו של הסופר, כלומר משורר מוכשר שזכה לשם ולתהילה כאומן המליצה והשירה. משורר זה בקי בכל רזי השפה העברית והערבית. הוא חכם בעל ידע רב בכל תחומי המדע והחכמה. נוסף לכך, הוא הרפתקן שאינו יודע מנוח, ובעל עורמה שמסייעת לו להיחלץ מכל צרה.
# נושא כליו של אבנר - מרדכי הצידני.

להבנת רוב החוקרים חלק מהעלילות שחוו שני הגיבורים בספר המוסר הן תיאורים אוטוביוגרפיים. לספר המסעות נתן את השם ספר המוסר, ובהקדמה לספר הוא כתב:

"ספר המוסר, כל הקורא בו ילמד מוסר,
ואם הוא מבין בעזרת ה' לא יחסר,
ואם אין לו בינה - ה' מעליו סר,
ולכן צריך להתפלל ולהתחנן לה' יתברך שיתן לו בינה לדעת מוסר."

ספר המוסר שחיבר רז"א הוא מהיצירות השיריות האחרונות שנכתבו בשפה העברית עד לעת החדשה, וניכר מתוכנו שהמחבר ינק משירת ספרד והתבשם מטעמיה של שירת צפת.

נוסף לספר המוסר, חיבר רז"א ספר הלכות בנושא שחיטה ודיני טרפות, פירוש קבלי לתורה בשם צידה לדרך וכן שירים שונים כשהמפורסם בהם הוא "קריה יפהפייה" שנכתב בהשראת השיר "יפה נוף משוש תבל" של ר' יהודה הלוי.

הוא נפטר בהיותו כבן שבעים שנה.

==לקריאה נוספת==
* עדינה טננבאום, "ספר המוסר לר"ז אל̇̇צאהרי: טכניקות ספרותיות ותוכן", תימא יג, תשע"ה, עמ' 33–41

== קישורים חיצוניים == 
* 
* 
* [https://web.archive.org/web/20141023093457/http://wdb.ugr.es/~proyecto_viajeros/recursos/textos/judios/yaari.pdf מסעות ארץ ישראל של עולים יהודים מימי הביניים ועד ראשית ימי שיבת ציון] עמ' 196–221

קטגוריה:אחרוני תימן
קטגוריה:רבני מרכז תימן
קטגוריה:ראשוני האחרונים
קטגוריה:סופרי מסע יהודים
קטגוריה:מחברי ספרי מוסר ומחשבה
קטגוריה:ארץ ישראל: נוסעים יהודים
קטגוריה:ילידי 1530
קטגוריה:נפטרים ב-1608
קטגוריה:כותבי ספרי מסע בארץ ישראל
קטגוריה:יהודים בארץ ישראל במאה ה-16
When Dream and Day Unite

When Dream and Day Unite (כשחלום ויום מתאחדים) הוא אלבום הבכורה של להקת הפרוג מטאל, Dream Theater. האלבום יצא ב-6 במרץ 1989.

באותו זמן חברו לדרים ת'יאטר: צ'ארלי דומיניצ'י (סולן), קווין מור (קלידן), ג'ון מיונג (באס), ג'ון פטרוצ'י (גיטרה) ומייק פורטנוי (תופים). רק פטרוצ'י ומיונג נשארו היום בלהקה.

בשנת 2004, בחגיגות החמש עשרה לאלבום, הופיעה הלהקה בלוס אנג'לס, קליפורניה וניגנו את כולו. ב־12 במרץ 2002 שחררו One Way Records את האלבום בגרסה מחודשת בעזרת טכנולוגיית 32 ביט. רק 10,000 עותקים הוצאו - מסומנים בזהב מבריק - לרחבי העולם.

==רשימת השירים==

==קישורים חיצוניים==

* [https://web.archive.org/web/20170101235907/http://www.hasharat.co.il/html/article_2588.php ביקורת על האלבום באתר השרת העיוור]

קטגוריה:אלבומי בכורה מ-1989
קטגוריה:אלבומי דרים ת'יאטר
קטגוריה:אלבומים באנגלית
קטגוריה:אלבומי חברת MCA רקורדס
כרכן הקרינים

כרכן הקרינים (שם מדעי: Elaphe sauromates) הוא מין במשפחת הזעמניים, הוא הנחש הגדול באירופה ועב-הגוף ביותר בישראל.

== מאפיינים ==
גופו של כרכן הקרינים שרירי ועבה, ואורכו עד 2.2 מטרים. על קשקשי גופו מצויים קרינים חדים והם המקור לשמו. צבעו שחור ומרושת בצהוב או אפור. כל קשקש מוקף הילה צהובה. הגחון צהוב, צבע הצעיר אפור.

כרכן הקרינים מטפס על עצים ושיחים ולעיתים גם נע על פני הקרקע. מזונו העיקרי הוא מכרסמים, ציפורים, ביצים וזוחלים. הוא לוכד את טרפו על ידי נשיכת הטרף ולפיתתו בכריכת גופו מסביבו ולכן קרוי כרכן. לאחר המתת הטרף, הוא בולע אותו בשלמותו. הנקבה מטילה ביצים בחודשי הקיץ, 5–15 ביצים לתטולה. הצאצאים בוקעים לאחר חודשיים באורך של כ-20 ס"מ.

הוא נתגלה בשנת 1971 בהר החרמון. זהו נחש איטי שאינו חושש מהאדם ואינו נס מפניו, ולכן קל ללכדו. הוא אינו ארסי ולא נושך אם נוטלים אותו בזהירות. 

תפוצתו בדרום אירופה<ref></ref>, דרום-מערב אסיה ובגולן.

== קריאה נוספת ==
* אביעד בר, גיא חיימוביץ ואמיר ארנון, זוחלים ודו-חיים בישראל - מדריך שדה, מהדורה שלישית 2022. , עמודים: 204-205

== קישורים חיצוניים ==

[http://www.wildisrael.com/?q=content/%D7%9B%D7%A8%D7%9B%D7%9F-%D7%A7%D7%A8%D7%99%D7%A0%D7%99%D7%9D כרכן קרינים] באתר עמותת מן השדה

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי ברנר-ז'רמין דה לספד
קטגוריה:זעמניים
קטגוריה:בעלי חיים בסכנת היעלמות מארץ ישראל
קטגוריה:ארץ ישראל: נחשים שאינם ארסיים
קטגוריה:בעלי חיים שתוארו ב-1789